Moot-moord: Skoonseun hoor dalk van borgtogStefan Visser. Foto: Facebook Visser se aansoek om borgtog word as ŉ skedule 6-misdryf aangehoor, wat beteken hy moet kan bewys dit is in belang van geregtigheid om op borgtog vrygelaat te word en dat hy buitengewone omstandighede hiervoor kan bewys. Die staat staan die aansoek teen en meen Visser is ŉ vlugrisko en hou ŉ gevaar vir die samelewing in aangesien hy glo drie maande voor Van Niekerk se moord gedreig het om Van Niekerk en die res van die gesin te vermoor waarna hy sou selfmoord pleeg. Visser se regspan voer aan dat hy nie alles kan onthou wat tydens van Van Niekerk se moord gebeur het nadat sy hom oor sy vaderlike verpligtinge gekonfronteer het nie. “Vir iemand om iemand anders 31 keer met ŉ mes te steek en vier keer te sny, kan aandui dat só ŉ persoon nie by sy volle bewussyn was nie. Hy kon geknak het en bewussyn verloor het,” het Philip van Staden, Visser se prokureur, vroeër tydens die aansoek gesê. Van Staden het gesê hulle sal tydens die verhoor spesialiste kry om Visser se geestestoestand na te gaan en te getuig oor die term “gesonde outomatisme”. Die term word deur kriminele verdediging gebruik wat ontken dat die beskuldigde strafregtelik verantwoordelik is vir sy optrede, omdat hy nie bewus was van sy optrede toe die misdryf gepleeg is nie. Visser het op 14 April vir die eerste keer in die hof verskyn nadat hy op 11 April in hegtenis geneem is, ure ná die moord op Van Niekerk in Pretoria se Moot-gebied. Visser en Van Niekerk se dogter, Leandri Visser, was in die proses om te skei toe die moord plaasgevind het. Hulle het twee kinders. Van Niekerk het as pastoor gewerk by die Herlewingslig-sentrum in Zandfontein en was ook ’n omroeper op Rainbow Gospel Radio. Sy laat haar man, Dirk, twee kinders, Leandri (29) en Benjy (20), en twee kleinkinders, Juan (5) en Micayla (3), agter. Lees alle vorige berigte oor Stefan Visser op Maroela Media.